ኢትዮ ቴሌኮም በ2008 በጀት ዓመት 23 አዳዲስ አገልግሎቶችን አስተዋውቋል
ኢትዮ-ቴሌኮም በተጠናቀቀው በጀት ዓመት ለተጠቃሚዎች ያደረሳቸው 23 አዳዲስ አገልግሎቶችን ለተጠቃሚዎች በማድረስ ውጤታማ መሆኑን አስታወቀ፡፡የተቋሙ የ2008 በጀት ዓመት አፈፃፀምና የ2009 በጀት ዓመት ዕቅድን በማስመልክት በተሰጠ ጋዜጣዊ መግለጫ ላይ እንደተመለከተው አጭር የድምፅ መልዕክት፣የህብረ ሚዲያ መልዕክት፣የሞባይል ኢንተርኔት ጥቅል፣ያልተሳካ ጥሪ ማሳወቂያና መሰል 23 አዳዲስ አገልግሎቶችን ተግባራዊ አድርጓል፡፡በተጠናቀቀው በጀት ዓመትም 28 ቢሊዮን ብር ገቢ መሰብሰቡን የኢትዮ ቴሌኮም የኮርፖሬት ኮሚዩኒኬሽን ሥራ አስኪያጅ አቶ አብዱራሂም አህመድ ተናግረዋል፡፡ ይህም ከባለፈው ዓመት ተመሳሳይ ወቅት ጋር ሲነፃፀር 30 በመቶ ዕድገት አለው ብለዋል፡፡ከገቢው የሞባይል አገልግሎት 69 በመቶ፣ዳታና ኢንተርኔት 21 በመቶ፣ ዓለም ዓቀፍ አገልግሎትና ሮሚኒንግ ስድስት በመቶ ድርሻ መያዛቸውን ሥራ አስኪያጁ ተናግረዋል፡፡ኩባንያው 19 ነጥብ 54 ቢሊዮን ብር ያልተጣራ ትርፍ ያገኘ ሲሆን ይህም የዕቅዱ 85 በመቶ ነው ተብሏል፡፡ ከባለፈው ዓመት ተመሳሳይ ወቅት ጋር ሲነፃፀርም 22 በመቶ ዕድገት ማሳየቱን አቶ አብዱራሂም ጠቁመዋል፡፡ኩባንያው ባከናወናቸው ዘርፈ ብዙ ተግባራት አመርቂ ውጤቶችን ማስመዝገቡንም ተናግረዋል፡፡ በዚህም ከአገር ውስጥና ከውጭ ድርጅቶች ዕውቅና ማግኘቱን አመልክተዋል፡፡ አብነትም የ2015 የአፍሪካ ቴሌኮም ሊደርሺፕ ሽልማት በአራት ዘርፎች አሸናፊ ለመሆን መብቃቱ ለአብነት ተጠቅሷል፡፡ በሁሉም የአገልግሎት ዘርፎች የኢትዮ ቴሌኮም ደንበኞች ብዛት 47 ነጥብ አምስት ሚሊዮን መድረሳቸው በመግለጫው ተመልክቷል፡፡ ከእነዚህም የሞባይል ደንበኞች 45 ነጥብ 96፣የኢንተርኔትና ዳታ ተጠቃሚዎች 13 ነጥብ ስድስት፣ እንዲሁም የመደበኛ ስልክ ደንበኞች ቁጥር አንድ ነጥብ አንድ ሚሊዮን ደርሰዋል፡፡